**LĒMUMS**

Liepājā

|  |  |
| --- | --- |
| 2022.gada 18.augustā |  Nr.308/12(prot. Nr.12, 8.§) |

Par ēdināšanas maksu Liepājas

valstspilsētas pirmsskolas

izglītības iestādēs

Pamatojoties uz likuma “Par pašvaldībām” 21.panta pirmās daļas 14.punkta “g” apakšpunktu, izskatot Liepājas valstspilsētas pašvaldības domes pastāvīgās Izglītības, kultūras un sporta komitejas 2022.gada 11.augusta lēmumu (sēdes protokols Nr.8) un pastāvīgās Finanšu komitejas 2022.gada 11.augusta lēmumu (sēdes protokols Nr.9), Liepājas valstspilsētas pašvaldības dome **nolemj:**

1. Noteikt vecākiem par viena bērna ēdināšanu dienā Liepājas valstspilsētas pašvaldības pirmsskolas izglītības iestādēs šādu maksu:

1.1. grupā bērniem vecumā no 1,5 līdz 2 gadiem - 3,13 *euro*, ko veido vecāku maksa 2,14 *euro* un pašvaldības līdzfinansējums 0,99 *euro*,ar nosacījumu, ka bērna un vismaz viena no bērna likumiskajiem pārstāvjiem dzīvesvieta deklarēta Liepājas valstspilsētas pašvaldības administratīvajā teritorijā;

1.2. grupā bērniem vecumā no 3 līdz 6 gadiem - 3,69 *euro*, ko veido vecāku maksa 2,57 *euro* un pašvaldības līdzfinansējums 1,12 *euro*,ar nosacījumu, ka bērna un vismaz viena no bērna likumiskajiem pārstāvjiem dzīvesvieta deklarēta Liepājas valstspilsētas pašvaldības administratīvajā teritorijā;

1.3. piecgadīgo un sešgadīgo bērnu obligātās pirmsskolas izglītības programmas apguves grupā (pusdienas) - 1,74 *euro*.

2. Ja bērna un vismaz viena no bērna likumiskajiem pārstāvjiem dzīvesvieta nav deklarēta Liepājas valstspilsētas pašvaldības administratīvajā teritorijā, ēdināšanas maksas līdzfinansējums bērniem vecumā no 1,5 - 2 gadiem 0,99 *euro* apmērā un bērniem vecumā no 3 - 6 gadiem 1,12 *euro* apmērā no pašvaldības netiek piešķirts un bērna likumiskajam pārstāvim jāmaksā pilna ēdināšanas maksa.

3. Lai kompensētu bērnu ēdināšanas faktiskās izmaksas par ēdiena piegādi, piešķirt Liepājas valstspilsētas pašvaldības līdzfinansējumu 0,48 *euro* apmērā dienā par katru bērnu papildus vecāku noteiktajai maksai par bērnu ēdināšanu Liepājas valstspilsētas pašvaldības pirmsskolas izglītības iestādēs.

4. Noteikt Liepājas valstspilsētas pašvaldības budžeta līdzfinansējumu par ēdināšanu izglītojamiem, kuriem ir ārsta apstiprināta diagnoze (piemēram, celiakija, cukura diabēts, pārtikas alerģija vai nepanesība) un kuras dēļ nepieciešama uztura korekcija, papildu 0,51 *euro* (tai skaitā PVN) par katru dienu, kurā attiecīgā ēdiena piegāde ir faktiski veikta.

5. Atzīt par spēku zaudējušu Liepājas pilsētas domes 2007.gada 22.novembra lēmumu Nr.623 “Par bērnu ēdināšanu Liepājas pilsētas pašvaldības pirmsskolas izglītības iestādēs”.

6. Liepājas pilsētas pašvaldības iestādes “Liepājas pilsētas Izglītības pārvalde” vadītājai kontrolēt lēmuma izpildi.

7. Lēmums stājas spēkā 2022.gada 1.septembrī.

8. Lēmuma 1.1. un 1.2.apakšpunkts un 2.punkts ir spēkā tikai līdz 2023.gada 31.maijam.

9. No 2023.gada 1.jūnija noteikt vecākiem par viena bērna ēdināšanu dienā Liepājas valstspilsētas pašvaldības pirmsskolas izglītības iestādēs šādu maksu:

9.1. grupā bērniem vecumā no 1,5 - 2 gadiem - 3,13 *euro*;

9.2. grupā bērniem vecumā no 3 - 6 gadiem - 3,69 *euro*.

10. Noteikt, ka pirmsskolas izglītības iestādēm bērnu likumiskie pārstāvji par ēdināšanas maksas paaugstināšanu brīdināmi ne mazāk kā vienu mēnesi pirms lēmuma spēkā stāšanās.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas pilsētas Izglītības pārvaldei, Juridiskajai daļai, Finanšu pārvaldei, Sabiedrisko attiecību un mārketinga daļai, pašvaldības pirmsskolas izglītības iestādēm |